
APSTIPRINĀTS
Liepājas valstspilsētas pašvaldības Iepirkumu komisijas
 2026.gada 10.augusta sēdē, protokols Nr.2

Par atklāta konkursa “Būvniecības ieceres dokumentācijas izstrāde un autoruzraudzība objektam “Zaļās birzs bibliotēkas” piekļūstamības nodrošināšana un attīstība”” (LVP 2026/107) nolikuma skaidrojumiem.

	

	Jautājums
	Lūdzam Iepirkuma komisiju precizēt konkursa nolikuma 2.11.9. punktā noteikto prasību par vides un informācijas piekļūstamības ekspertu, kuram jābūt iekļautam Labklājības ministrijas uzturētajā vides un informācijas piekļūstamības ekspertu sarakstā.
Vienlaikus lūdzam izskatīt iespēju veikt grozījumus konkursa nolikumā, paredzot, ka minētās funkcijas var veikt arī sertificēts arhitekts, kuram ir atbilstoša profesionālā pieredze vides pieejamības risinājumu izstrādē.
Vēršam uzmanību, ka arhitekta profesionālā darbība ietver universālā dizaina, vides pieejamības un piekļūstamības principu piemērošanu, kā arī attiecīgo normatīvo aktu prasību ievērošanu. Turklāt vides pieejamības risinājumi ir neatņemama arhitektūras daļas sastāvdaļa, un praksē to izstrāde visbiežāk tiek nodrošināta tieši arhitekta kompetences ietvaros.
Tāpat norādām, ka normatīvie akti neparedz obligātu prasību būvniecības ieceres dokumentācijas izstrādes procesā piesaistīt atsevišķu vides un informācijas piekļūstamības ekspertu visos gadījumos, savukārt prasība piesaistīt konkrētā sarakstā iekļautu speciālistu var nepamatoti ierobežot konkurenci un radīt pretendentiem papildu administratīvo un finansiālo slogu.
Ņemot vērā minēto, lūdzam Iepirkuma komisiju precizēt prasības mērķi un pamatojumu, skaidrot, vai minētās funkcijas var veikt sertificēts arhitekts. Attiecīgi nepieciešamības gadījumā veikt atbilstošus grozījumus iepirkuma dokumentācijā. 
Papildus vēršam uzmanību, ka iepirkuma priekšmetā jau ir paredzēta būvprojekta vadītāja (sertificēta arhitekta) un ainavu arhitekta piesaiste, tādēļ atsevišķa vides piekļūstamības eksperta obligāta iesaiste var radīt nesamērīgu administratīvo slogu un palielināt projekta izmaksas, nesniedzot samērīgu pievienoto vērtību.

	Skaidrojums
	Nolikuma prasība tiek saglabāta: “Pretendents līguma izpildē nodrošina speciālistu – vides un informācijas piekļūstamības ekspertu, kurš norādīts Labklājības ministrijas mājaslapā publicētajā vides un informācijas piekļūstamības ekspertu sarakstā.”
Prasība noteikta, ievērojot Labklājības ministrijas labo praksi infrastruktūras projektu īstenošanā, kā arī projektēšanas uzdevuma 13.4. punktu, kas paredz projektēšanas gaitā konsultēties un saskaņot vides pieejamības risinājumus ar vides pieejamības ekspertu. Vides un informācijas piekļūstamības eksperta iesaiste ir paredzēta kā papildu specializēta kvalitātes kontroles un risku vadības kompetence, lai jau projektēšanas gaitā tiktu vispusīgi izvērtēta izstrādāto risinājumu faktiskā lietojamība personām ar dažādiem funkcionāliem traucējumiem. Prasības mērķis nav apšaubīt sertificēta arhitekta profesionālo kompetenci vai arhitekta pienākumu projektēšanas procesā ievērot būvniecību regulējošo normatīvo aktu prasības.  Labklājības ministrijas ekspertu saraksts sniedz pasūtītājam objektīvu pamatu pārliecināties par piesaistītā vides pieejamības speciālista kompetenci attiecīgajā jomā.
Attiecībā uz norādi par iespējamu administratīvo un finansiālo slogu paskaidrojam, ka nepieciešamība projektēšanas gaitā nodrošināt konsultācijas un vides pieejamības risinājumu saskaņošanu ar ekspertu pastāv neatkarīgi no tā, vai eksperta pakalpojums tiek nodrošināts šā iepirkuma līguma ietvaros vai pasūtītājs organizē tā atsevišķu piesaisti. Eksperta iesaistes paredzēšana projektēšanas līgumā ļauj savlaicīgi koordinēt projektētāja un eksperta darbu, skaidri noteikt atbildību par rezultātu un samazināt risku, ka eksperts tiek piesaistīts novēloti, kad risinājumu precizēšana vai pārstrādāšana jau rada papildu izmaksas.
Tādējādi prasība ir saistīta ar iepirkuma priekšmetu, pamatota ar projekta specifiku un sasniedzamo rezultātu, kā arī ir samērīga ar pasūtītāja identificētajiem kvalitātes, piekļūstamības un projekta īstenošanas riskiem. Prasība vienādi attiecas uz visiem pretendentiem, un tās mērķis ir nodrošināt ne vien formālu normatīvo aktu prasību ievērošanu, bet arī praktiski funkcionālu, iekļaujošu un visiem bibliotēkas lietotājiem piekļūstamu risinājumu izstrādi. Tādēļ atsauce uz nesamērīgu administratīvo vai finansiālo slogu nav uzskatāma par pamatu prasības atcelšanai.
Ņemot vērā minēto, grozījumi iepirkuma dokumentācijā netiks veikti.

